钦定古今图书集成/明伦汇编/氏族典/第070卷 > 朱高燧
## 钦定古今图书集成/明伦汇编/氏族典/第070卷 > 朱高燧

按《名山藏分藩记》：“赵王高燧，国彰德，母徐皇后。王寡
学，好武。成祖靖内难，与有功，自喜负，与汉庶人谋夺
嫡，数密谮皇太子宫僚。永乐二年封赵，居守北京，多
用邪人左道。上怒，诛其长史，褫王冠，以皇太子力救
免。上晚节多疾，皇太子视国事。宦官黄俨、江保者，素
邪媚，皇太子，疏斥之。遂数离间皇太子于上，皇太子”
希进见。二十一年，王入朝，留京师。俨等妄言上属意
王从王来者。指挥孟贤等皆喜，与其弟三军人恕子
和正觊等伪为遗诏，通内近中贵人，谋鸩上幸宫车
晏驾，即劫出禁仗符玺，伪诏从中下，立王为太子，然
未以告。王曰：“待事成。”总旗王瑜知其谋，诣阙上变。上
命急捕贼，御右顺门亲听之，立诛赵王之人。顾王曰：
“尔为之邪？”王齿击，不能声。是时也，又以皇太子力救
免。宣德初，汉庶人反，汉党有诬赵者，尚书陈山请移
师袭之。杨士奇言上。上止。上还京师，鞫汉狱。汉庶人
自言连赵诸臣，言赵者益多。赵王闻之，忧惧，不知所
出。上召问士奇，士奇曰：“今陛下宗室，惟赵最亲，可惑
众口哉？”上曰：“汉、赵虽兄弟，不同德矣。皇考于赵最友，
朕惟一叔，奈何不爱？诸臣言赵益多，朕行以汉词与
诸臣弹章示之。”乃遣广平侯容、都御史观往谕。容观
至，赵王曰：“吾生矣！”因尽纳护卫，上表谢恩。上繇此待
赵王益厚。王二十八年薨，谥曰简。